በምዕራብ አርሲ በኩታ ገጠም 85 ሺ ሄክታር መሬት ላይ ዘር ተዘርቷል
አዳባ፡- በምዕራብ አርሲ ዞን እስካሁን በኩታ ገጠም 85 ሺህ ሄክታር መሬት ላይ ዘር መዘራቱን የዞኑ እርሻና ተፈጥሮ ሀብት ምክትል ኃላፊ አቶ አብደላ ኢብራሂም ገለጹ። 
አቶ አብደላ በተለይ ለኢትዮጵያ ፕሬስ ድርጅት ከትናት በስቲያ እንደተናገሩት፤ በምዕራብ አርሲ ዞን በኩታ ገጠም ለመዝራት የታቀደው 207 ሺህ ሄክታር መሬት ላይ ነው። ከዚህ ውስጥ እስካሁን ባለው ሂደት በኩታ ገጠም 85 ሺህ ሄክታር መሬት ላይ ዘር ተዘርቷል። 
እንደዞን ኩታ ገጠሙን የአዘራር ስልትን ጨምሮ ‹‹ጾሙን የሚያድር መሬት የለም›› በሚል መርህ ለመዝራት የታቀደው 349 ሺህ 948 ሄክታር መሬት ላይ መሆኑን የተናገሩት ኃላፊው፣ ከዚህ ውስጥ 111 ሺህ ሄክታር መሬት እስከትናንት ድረስ መዘራቱን አመልክተዋል። ከዚህ ውስጥ ደግሞ ሙሉ ፓኬጅ በመጠቀም በኩታ ገጠም የተዘራው 85 ሺህ ሄክታር መሬት እንደሆነም አስረድተዋል። 
እንደ አቶ አብደላ ገለጻ፤ ከትናንት በስቲያም በአዳባ ወረዳ ወሻ ቀበሌ ላይ 63 ሄክታር መሬት ላይ ስንዴ ተዘርቷል። ዞኑም አስፈላጊውን ድጋፍ በማቅረብ ላይ ሲሆን፣ ሙያዊ እገዛም በመስጠት ላይ ይገኛል። እንደ ዞንም ስንዴ ብቻ 45 ሺህ ሄክታር መሬት ላይ በኩታ ገጠም ለመዝራት ታቅዷል። በወሻ ቀበሌ ዘንድሮ በ63 ሄክታር መሬት ላይ የተዘራው ስንዴ ሲሆን፣ ለማቀያየር ሲባል አምና የተዘራው ባቄላ ነው። 
‹‹እንደ ዞን አጠቃላይ ከ349 ሺህ ሄክታር መሬት ላይ ይገኛል ተብሎ የሚጠበቀው ምርት 13 ሚሊዮን 500 ሺህ ኩንታል ነው። ›› ያሉት አቶ አብደላ፣ የሰብል
 አይነቶቹም ስንዴ በዋናነት ሲሆን፣ ገብስ፣ ባቄላ፣ ቦቆሎ፣ ጤፍና ሌሎችም መሆናቸውን ገልጸዋል። ህብረተሰቡ በኩታ ገጠም የመዝራቱን ጥበብ በአግባቡ መለማመዱንም ጠቁመው፤ በአሁኑ ሰዓት የማንንም ግፊት ብዙ እንደማይፈልግ ተናግረዋል። 
እርሳቸው እንዳሉት፤ የዘንድሮ የማዳበሪያና የምርጥ ዘር አቅርቦቱ ካላፈው ዓመት የተሻለ ነው። ዘንድሮ ወደ 433 ሺህ ኩንታል ለማቅረብ ታቅዶ 360 ሺህ ኩንታ ቀርቧል። ለብዙዎችም ተሰራጭቷል። ነገር ግን የኬሚካል እጥረት አጋጥሟል። ይሁንና ችግሩን ለመፍታት ስራ እየተሰራ ይገኛል። በዘንድሮ ዓመት ከአንድ ሄክታር ይገኝ የነበረውን የምርት መጠን በሶስት ኩንታል በማሳደግ ጭማሬ እንዲኖርም እቅድ ተይዟል። 
የምዕራብ አርሲ ዞን፣ አዳባ ወረዳ፣ የወሻ ቀበሌ በኩታ ገጠም 63 ሄክታር መሬት ላይ ዘር የዘሩት አርሶ አደሮች ቁጥር 93 ሲሆን፣ ከእነዚህም መካከል አንዱ ነዋሪ አርሶ አደር ጥላሁን ዲባባ ናቸው። የኩታ ገጠሙ ኃላፊ ሲሆኑ፣ በቡድናቸው ውስጥ 11 ሴት አርሶ አደሮች እንዳሉ ተናግረዋል። 
አርሶ አደሩ እንዳሉት፤ ከዚህ በፊት የሚዘሩት በኩታ ገጠም ስላልሆነ በአጨዳ ወቅት ከፍተኛ የምርት ብክነት ይደርስባቸዋል። ከዚህም በተጨማሪ የጊዜም ብክነት ያጋጥማቸዋል። ስለዚህም በኩታ ገጠም መዝራት አዋጭ ሆኖ ተገኝቷል። 
ሌላው አርሶ አደር መገርሳ ረጋሳ በበኩላቸው እንደገለጹት፤ በኩታ ገጠም መዝራቱ ውጤት ተገኝቶበታል። ከዚህ በፊት ቢለፋም ከአንድ ሄክታር የሚገኘው ከ15 እስከ 20 ኩንታል ብቻ ሲሆን፣ አሁን ግን በሄክታር እስከ 60 ኩንታል ድረስ ማግኘት ይቻላል።
አዲስ ዘመን ሰኔ 20/2012
አስቴር ኤልያስ